Інфарманткі 1930-х гадоў нараджэння падрабязна апісваюць свае вяселлі. Распавядаюць, што яшчэ да 1960-х гадоў упрыгожвалі 2 елкі. Большую неслі наперадзе, а меншую – ззаду вясельнага поезду, калі забіралі маладую ў хату маладога. Маладую на покуць вялі па лаве, дзе ў гэты час ужо сядзелі госці, за іх спінамі. Наперадзе маглі ісці некалькі сябровак маладой, якія неслі ў далонях гарбузікі (гарбузяныя семкі). Гарбузікі куплялі госці, грошы заставаліся дзяўчатам.